চম্পাহাটিতে বাজি কারখানায় ভয়াবহ বিস্ফোরণ! জখম ৪

বারুইপুর: চম্পাহাটিতে বাজি কারখানায় (Blast at Champahati firecracker factory) ভয়াবহ বিস্ফোরণ! ঘটনায় গুরুতর জখম চার। আহতদের নিয়ে যাওয়া হয় চিকিৎসার জন্য স্থানীয় চিকিৎসা কেন্দ্রে। শনিবার দুপুরে পরপর বিকট শব্দে গোটা এলাকা কেঁপে ওঠে। চম্পাহাটির (Champahati) হাড়ালে ওই বাজি কারখানায় চারবার বিস্ফোরণের শব্দ শোনা গিয়েছে বলে স্থানীয় সূত্রে জানা গিয়েছে। প্রাথমিক ভাবে জানা যাচ্ছে, ওই বাজি কারখানাটি বেআইনি ভাবে চালানো হচ্ছিল। কে বা কারা এর নেপথ্যে রয়েছে, তা খতিয়ে দেখছে পুলিশ।

বিস্ফোরণ স্থল থেকে যে ছবি সামনে আসছে, তাতে বোঝা যাচ্ছে বিস্ফোরণের তীব্রতা ঠিক কতটা ছিল। দেখা যাচ্ছে একটি বাড়ির ছাদ উড়ে গিয়েছে।ভেঙে পড়ে বাড়ির পাঁচিল। কারখানার একাংশ ভস্মীভূত হয়ে গিয়েছে। একটি আস্ত গাছ উড়ে গিয়েছে। বিস্ফোরণের পর আশঙ্কাজনক অবস্থায় আহতের দ্রুত হাসপাতালে নিয়ে যাওয়া হয়েছে। ঘটনাস্থলে পৌঁছছে বারুইপুর থানার পুলিশ এবং দমকল বাহিনী। বিস্ফোরণের ফলে লাগা আগুন নেভানোর কাজ চলছে। এলাকাটিকে কড়া নিরাপত্তায় মুড়ে ফেলা হয়েছে। বারুইপুর পুলিশ সুত্রে জানা গিয়েছে, শনিবার চম্পাহাটি হাড়াল এলাকায় একটি বাজি তৈরির কারখানায় বিস্ফোরণের ঘটনার খবর পাই আমরা। ঘটনাস্থলে পুলিশ পৌঁছেছে এবং আহতদের চিকিৎসা করানোর জন্য চিকিৎসা কেন্দ্রে নিয়ে যাওয়া হয়েছে। উল্লেখ্য, ২০২৪ সালের ডিসেম্বর মাসে চম্পাহাটি গ্রাম পঞ্চায়েতের হাড়াল গ্রামের সর্দারপাড়ায় বিস্ফোরণের ঘটনা ঘটেছিল একটি বেআইনি বাজি কারখানায়।